**Upute za core biopsiju dojke pod kontrolom ultrazvuka**

**Priprema pacijenta** za core biopsiju dojke pod kontrolom UZV podrazumijeva da pacijenti dođu u udobnoj i praktičnoj odjeći koju lako mogu skinuti za realizaciju pretrage, te bez nakita. Na dan zahvata, preporuča se ne koristiti kreme, losione, talk, parfem/ dezodorans u blizini mjesta primjene. Ukoliko pacijentica uzima lijekove protiv zgrušavanja krvi, ne preporuča se uzimanje istih na dan zahvata i potrebno je o tome obavijestiti liječnika. Na pretragu obavezno ponijeti uputnicu, narudžbenicu, nalaz liječnika koji traži pretragu, nalaz ranijih UZV pretraga dojki i aksila te nalaze radiologa ukoliko su prethodno učinjeni a vezani su direktno uz traženu pretragu.

**Što očekivati od pretrage?**

**Core biopsija dojke** je uzimanje uzoraka tkiva dojke ili limfnog čvora širokom iglom, pod kontrolom ultrazvuka. Biopsiju dojke je potrebno napraviti kada je prisutnost tvorbe koja je otkrivena UZV-om, mamografijom, MR-om ili CT-om takva da liječnik smatra da ju je potrebno dalje obraditi. Indikacija je i neadekvatan uzorak za citološku analizu dobiven aspiracijskom punkcijom.

Postupak ambulantno izvodi liječnik i traje do 60 min. Pacijentica je za vrijeme postupka pri punoj svijesti i leži na leđima s rukama podignutim iznad glave. Ultrazvukom se verificira suspektna tvorba. Očisti se mjesto uboda nakon čega se aplicira lokalni anestetik (najčešće lidokain). Nakon toga se učini mali rez od nekoliko milimetara na koži, iznad suspektne tvorbe, kroz koji se uđe tankom iglom pod kontrolom ultrazvuka. Najčešće se uzimaju dva ili tri uzorka tkiva, a dobiveni materijal šalje se na patohistološku analizu. Mjesto uboda zaštiti se sterilnom gazom.

Uzorci se potom šalju na patohistološku analizu, a rezultati su gotovi unutar tjedan dana od zahvata.

**Ukoliko u vrijeme pregleda više pacijenata čeka na pretragu u prostorijama Kliničkog zavoda za radiologiju, prednost za ulazak na pregled imaju bolnički pacijenti, djeca, trudnice, rodilje i stariji pacijenti.**